दो बड़े नालों का काम कर रहे पेटी कॉन्ट्रेक्टर, बनने में देर तो लगेगी ही
शहर के प्रमुख दो नालों का काम पेटी कॉन्ट्रैक्ट पर कराया जा रहा है। जिससे काम की गति बेहद धीमी है। एक नाला डिग्री कॉलेज के पास मेन रोड का है, तो दूसरा हृदय स्थल तीनबत्ती से कटरा मस्जिद रोड को क्रॉस करता है। इन नालों का काम शुरू हुए एक पखवाड़ा हो चुका है, अभी एक महीना और लग सकता है। कटरा मस्जिद के पास नाले के लिए एक साइट की रोड बंद होने के कारण मंगलवार दोनों तरफ घंटों तक जाम लगा रहा। निगम के सामने वाली एक साइट की रोड बनने के बाद रविंद्र भवन के सामने वाला नाले का काम शुरू हुआ था। सड़क व नाले का यह ठेका भोपाल की सुप्रीम बिल्डकॉन का है। यह काम पेटी कॉन्ट्रैक्ट पर लोकल ठेकेदार को दिया गया है। इसी तरह 4 करोड़ की लागत वाले तीनबत्ती से कटरा मस्जिद रोड निर्माण व सौंदर्यीकरण का ठेका सेपर्स कंपनी का है। फन्नूंसा कुंआ की लेबलिंग और नाले का काम पेटी कॉन्ट्रेक्ट पर चल रहा है। इस काम में निगम के इंजीनियर, पार्षद तक शामिल है। शहर के सबसे व्यस्त रोड पर जल्द से जल्द काम पूरा करने के लिए निगम के पास कोई प्लानिंग ही नहीं है।
मुख्य ठेकेदारों से जबाव मांगेंगे
महापौर अभय दरे का कहना है कि जिन कंपनियों को ठेका दिया है, उनसे जवाब मांगेंगे कि पेटी कॉन्ट्रेक्ट पर काम क्यों करा रहे। हालांकि काम के प्रति संबंधित कंपनी ही जवाबदार है। काम में हो रही देरी के संबंध में भी ठेकेदारों से स्पष्टीकरण लेंगे। कटरा मस्जिद के पास बन रहे नाले का काम कुछ दिन पहले ही शुरू हुआ है। यहां पानी ज्यादा बहने के कारण परेशानी हो रही है।
पहले 3 फीट था, अब 8 फीट चौड़ा होगा नाला
कटरा मस्जिद के पास से निकला नाला शहर के बड़े इलाके के गंदे पानी को बाहर करता है। नाला पहले 3 फीट चौड़ा था। जिससे तेज बारिश में कटरा चौकी के सामने 2-3 फीट पानी भर जाता था। अब इसे 8 फीट चौड़ा आरसीसी बनाया जा रहा है। निगम के ईई लखनलाल साहू ने बताया कि तीन पार्ट में काम कराया जा रहा है। अभी एक रोड को बंद कर उस हिस्से का नाला बना रहे है। ट्रैफिक को दूसरी रोड से डायवर्ट किया गया है। इसके बाद दूसरी साइट का काम होगा। लोगों का सहयोग जरूरी है।
hin_Deva hin_Deva hin_Deva hin_Deva hin_Deva hin_Deva